b'\n_START_ARTICLE_\nAnanda Marga\n_START_PARAGRAPH_\nAnanda Marga eli koko nimelt\xc3\xa4\xc3\xa4n Ananda Marga Pracaraka Samgha (AMPS) on Prabhat Ranjan Sarkarin Jamalpurissa vuonna 1955 perustama tantra-joogaan perustuva henkinen ja yhteiskunnallinen liike, jonka taustalla vaikuttava uskonto on hindulaisuus. Suomessa Ananda Marga on toiminut vuodesta 1972.\n_START_SECTION_\nLiikkeen toiminta\n_START_PARAGRAPH_\nAnanda Marga j\xc3\xa4rjest\xc3\xa4\xc3\xa4 viikoittaisia joogatunteja, yleis\xc3\xb6luentoja ja viikonloppukursseja. Ananda Margan opettajat eli acaryat antavat henkil\xc3\xb6kohtaista meditaatio-opetusta. Suomessa toimipisteet sijaitsevat Espoossa, Helsingiss\xc3\xa4 ja Tampereella. Opetukseen kuuluu asanoita, hengitysharjoituksia ja meditaatiota. Liikkeelle on luonteenomaista voimakas painotus sosiaalisiin ja poliittisiin p\xc3\xa4\xc3\xa4m\xc3\xa4\xc3\xa4riin meditaation ja henkisyyden ohella. Suomessa Ananda Marga yll\xc3\xa4pit\xc3\xa4\xc3\xa4 kahta p\xc3\xa4iv\xc3\xa4kotia ja ker\xc3\xa4\xc3\xa4 s\xc3\xa4\xc3\xa4nn\xc3\xb6llisesti rahaa katastrofiaputy\xc3\xb6h\xc3\xb6n. Yhdistyksess\xc3\xa4 oli 22 j\xc3\xa4sent\xc3\xa4 vuonna 2007.\n_START_SECTION_\nHistoriaa\n_START_PARAGRAPH_\nAnanda Margan perusti 1955 intialainen Prabhat Ranjan Sarkar toiselta nimelt\xc3\xa4\xc3\xa4n Shrii Shrii Anandamurti (1921-1990), jolla nimell\xc3\xa4 h\xc3\xa4net paremmin tunnetaan. Liike levisi 1970-luvulla Intian ulkopuolelle ja toimii nykyisin 175 maassa.\n_START_SECTION_\nOppi\n_START_PARAGRAPH_\nYhteis\xc3\xb6\xc3\xb6n liittyv\xc3\xa4lt\xc3\xa4 edellytet\xc3\xa4\xc3\xa4n yhteis\xc3\xb6n opin, eettisen normiston ja k\xc3\xa4yt\xc3\xa4nn\xc3\xb6n ohjeiden omaksumista ja noudattamista. T\xc3\xa4h\xc3\xa4n liittyv\xc3\xa4t tietynlainen ruoka, henkiset harjoitukset ja s\xc3\xa4\xc3\xa4nn\xc3\xb6llinen paastoaminen. Jokaisen yhteis\xc3\xb6n j\xc3\xa4senen tulisi osallistua ryhm\xc3\xa4mietiskelyyn eli Dharmacakraan v\xc3\xa4hint\xc3\xa4\xc3\xa4n kerran viikossa, koska yhteis\xc3\xb6n opetuksen mukaan henkisten v\xc3\xa4r\xc3\xa4htelyjen kokonaisuus on suurempi kuin osiensa summa. Mieli, keho ja ymp\xc3\xa4rist\xc3\xb6 on pidett\xc3\xa4v\xc3\xa4 puhtaana, koska puhtaus on henkisen edistymisen edellytys. J\xc3\xa4senien tulisi t\xc3\xa4ytt\xc3\xa4\xc3\xa4 p\xc3\xa4ivitt\xc3\xa4ist\xc3\xa4 itseanalyysia varten \xe2\x80\x9d16 kohdan listaa\xe2\x80\x9d, jossa on eri el\xc3\xa4m\xc3\xa4nalueisiin ja k\xc3\xa4yt\xc3\xa4nn\xc3\xb6n toimintaan liittyvi\xc3\xa4 ohjeita ja suosituksia. N\xc3\xa4it\xc3\xa4 ovat veden k\xc3\xa4ytt\xc3\xb6, ruumiin karvoitus, peseytyminen ja pukeutuminen, paasto, henkiset harjoitukset jne. Listaan tulee merkit\xc3\xa4 p\xc3\xa4iv\xc3\xa4n aikana noudatetut ja rikotut k\xc3\xa4ytt\xc3\xa4ytymiss\xc3\xa4\xc3\xa4nn\xc3\xb6t, ja se tulee palauttaa kuukausittain paikalliselle acaryalle eli opettajalle._NEWLINE_Yhteis\xc3\xb6 antaa yksityiskohtaisia ohjeita my\xc3\xb6s lasten kasvatukseen odotusajasta l\xc3\xa4htien. Ananda Margan opin mukaan perhe on osa yhteis\xc3\xb6\xc3\xa4 eik\xc3\xa4 itseriittoinen yksikk\xc3\xb6, joten sen ei sallita erist\xc3\xa4ytyv\xc3\xa4n omaksi yksik\xc3\xb6kseen vaan jokaisen on toimittava sek\xc3\xa4 oman perheens\xc3\xa4 ett\xc3\xa4 suuren perheen, Ananda Margan hyv\xc3\xa4ksi.\n_START_SECTION_\nPukeutuminen\n_START_PARAGRAPH_\nAnanda Margan kokop\xc3\xa4iv\xc3\xa4iset ty\xc3\xb6ntekij\xc3\xa4t k\xc3\xa4ytt\xc3\xa4v\xc3\xa4t univormua, joista heid\xc3\xa4t voi tunnistaa. Oranssi on uhrautumisen ja valkoinen puhtauden symboli, ja n\xc3\xa4it\xc3\xa4 k\xc3\xa4ytet\xc3\xa4\xc3\xa4n pukeutumisessa.'